በህብረ ቀለማት የደመቀ ቀን
 የአዲስ አበባ ስታዲየም አካባቢ ገና ከማለዳው በበርካታ ሰዎች እንቅስቃሴ ተጨናንቋል። በስታ ዲየሙ ውስጥ ያለው ድባብም ከዚህ በእጅጉ ይለያል። ደምቋል፤ ተንቆጥቁጧል። በስታዲየሙ የዳፍ ትራክ አቅጣጫ የብሄር ብሄረሰቦችና ህዝቦች የባህል ቡድኖች የባህል ቦታ ቦታቸውን በመያዝ ልዩ ልዩ ባህላዊ ሙዚቃዎችንና ዜማዎችን ያሰማሉ፤ ይወዛወዛሉ። የለበሷቸው የባህል አልባሳትም ለስታ ዲየሙ ልዩ ድምቀት  ሰጥተውታል። በካታንጋ ደግሞ በርካታ ወጣቶች በተሰራላቸው ደረጃ ላይ ተቀምጠው ልዩ ልዩ መልዕክት የያዙ ወረቀቶችን  እየቀያየሩ መልአክት ያስተላልፋሉ።  ‹‹ህገ መንግሥታዊ ቃልኪዳናችን ለዘላቂ ሰላም›› በሚል መሪ ቃል በኦሮሚያ ክልል 
  አዘጋጅነት ትናንት በአዲስ አበባ ስታዲየም ለ14ኛ ጊዜ በተከበረው በብሄር ብሄረሰቦችና ህዝቦች ቀን በዓል ላይ 
ከከተማዋና ከተለያዩ የአገሪቱ ክፍሎች የመጡ እንግዶችም ፣ ጥሪ የተደረገላቸው የክብር እንግዶችና ከፍተኛ የመንግሥት
 ባለስልጣናትም በተዘጋጀላቸው ቦታ ተቀምጠው የበአሉ ድምቀት አካል ሆነዋል። የአማራ ክልል የባህል ቡድንን መርተው በበአሉ ላይ የተገኙት አቶ ሃይለየሱስ ፍላቴ የዘንድሮው በዓል ለሰላም ትኩረት መስጠቱን ይገልጻሉ። ባለፉት ዓመታት  ኢትዮጵያዊ አንድነት የመሸርሸር ሁኔታ ይታይበት እንደነበር አስታውሰው፣አልፎ አልፎ ግጭትና የሰላም እጦት ይታይ  እንደነበርም ይገልጻሉ።  ወጣቱ በስሜታዊነት እንዲገፋፋና ወዳልተፈለገ አቅጣጫ እንዲያመራ የሚያደርጉ 
ግለሰቦች ከድርጊታቸው ሊቆጠቡ ይገባል ያሉት አቶ ሃይለየሱስ፣ ኢትዮጵያ በእንደነዚህ ሀይሎች አንድነቷ 
እንደማይፈርስም ነው ያስገነዘቡት። ትልቁ የኢትዮጵያውያን ሃሳብ ብልፅግና እንዲኖርና የሰዎች የኑሮ ሁኔታም 
እንዲሻሻል እንጂ በጎጥ ተከፋፍሎ መጣላት አይደለም ብለዋል።  ወይዘሮ ወርቅነሽ እያሱም ከቤኒሻንጉል 
ጉምዝ አሶሳ ከተማ የሺናሻ ብሄረሰብን በመወከል በበአሉ ላይ ታድመዋል። በአሉን በአንድነት ሲያከብሩ በኢትዮጵያ ጥላ
 ስር ሆነው መሆኑን ጠቅሰው፣ ይህም ህብረ ብሄራዊ አንድነትን የበለጠ እንደሚያጠናክርም ይጠቁማሉ። የብሄር 
ብሄረሰቦች መብት በህገ መንግስቱ ተደንግጎ ሁሉንም ብሄር ብሄረሰቦችና ህዝቦችን እኩል ማድረጉን ጠቅሰው፣ብሄር 
ብሄረሰቦቹ ከሚፈልጓቸው ጥቅሞችና መብቶች አኳያም ሊታይና ሊሰተካከል የሚገባው እንዳለም ይጠቁማሉ።  የበአሉ የክብር እንግዳ የኢፌዴሪ ፕሬዚዳንት ሳህለወርቅ ዘውዴ የበአሉ ትርጉም ብዙ መሆኑን ይገልጻሉ። እንደ ሃገርና ህዝብ በጋራ ጉዳዮች ላይ ሊኖር የሚገባውን ብሄራዊ መግባባትና አንድነትን ለማጠናከር ብሎም የተሰራውንና ወደፈት  መደረግ የሚገባውን በጥልቀት ለማጥናትና ለመመርመር የበአሉ መከበር ፋይዳ ከፍተኛ መሆኑን ያመለክታሉ።  
ከአለፉት በአላት ወዲህ ሀገሪቱ በርካታ ፈተናዎችን እንዳሳለፈች የገለፁት ፕሬዚዳንቷ፤ በአንዳንድ መልኩ ወደኋላ 
የተሄደበት ሁኔታ እንዳለም ይጠቁማሉ። በአሉ የታለመለትን አላማ እንዲያሳካ ገና ብዙ የሚቀሩ ሥራዎች እንዳሉም ነው 
የጠቀሱት።  በቀጣዮቹ ዓመታት አንድነትን፣ አብሮነትንና ኢትዮጵያ ዊነትን የሚያጠናክሩ ውጣቶችን 
የማስገንዘብ ሥራው ከዛሬ መጀመር እንደሚገባው አሳስበው፣ ፈተናዎችን እያሸነፉ መምጣት የሚቻል ከሆነ ጠንክሮ መውጣት
 እንደሚቻልም ነው የገለጹት። የአገሪቱ ታሪክም ይህንኑ እንደሚያስተምር ገልፀዋል።  ዜጎች ለሀገራቸው 
ያላቸው ፍቅርና እምነት እየጎለበተ በሄደ ቁጥር ሀገር ሰላሟ እንደሚያብብና ኢኮኖሚዋም እንደሚፈረጥምም ጠቅሰው፣ከዚህ
 ባለፈም ማህበራዊ መስተጋብሯም ከግጭትና መጠላለፍ እንደሚርቅ ተናግረዋል።  ያኔ ኢትዮጵያ በየጊዜው ጀምራ የምታቋርጠው የከፍታ ጉዞ   ሳይደናቀፍ ዳር ይደርሳል ሲሉም እምነታቸውን ገልጸዋል። 
 የፌዴሬሽን ምክር ቤት አፉጉባኤ ወይዘሮ ኬሪያ ኢብራሂም በሀገሪቱ አስተማማኝ ሰላም የማስፈኑ ሃላፊነት ከመቼውም 
ጊዜ በላይ የሁሉንም ርብርብ በጠየቅበት ዓመት ላይ በዓሉ መከበሩን ለየት እንደሚያደርገው ያመለክታሉ።  
በዓሉ በየዓመቱ በመሰባሰብ መከበሩ በልዩነቶች ውስጥ ያለው አንድነት ጎልቶ እንዲታይና የአገሪቱ አንድነትም 
እየጠነከረና ሰፊ መሰረት እየያዘ እንዲሄድ ለማስቻል ይረዳል ይላሉ።ብዝሃነት በአግባቡ ካልተያዘ ስጋት ይሆናል ያሉት
 አፈጉባኤዋ፣ በዴሞክራሲያዊ መንገድ ከተያዘና ከተስተናገደ የውበትና የጠንካራ አንድነት መሰረት መሆኑን ሁሉም 
እንዲረዳው ማድረግ እንደሚገባ ይገልጸሉ። የህዝብ ለህዝብ ትስስርን በማጠናከር በዓሉን ማስቀጠል እንደሚያስፈልግ ጠቁመው፣በአገሪቱ ዘላቂ ሰላም ለማምጣት ከምንም በላይ ህገ መግሥታዊ ቃልኪዳኑን ማክበርና ማስከበር እንደሚገባም ያስገነዝባሉ።  የኦሮሚያ ክልል ምክትል ፕሬዚዳንት አቶ ሽመልስ አብዲሳ የኢፌዴሪ ህገመንግሥት የሁሉም ብሄር ብሄረሰቦች ህዝቦች መብት እንዲሁም የሰብአዊና ዴሞክራሲያዊ መብቶች   እንዲከበሩና ህዝቦች የራሳቸውን እድል በራሳቸው እንዲወስኑ ምቹ ሁኔታ መፍጠሩን ይጠቅሳሉ። ባለፉት አምስት ዓመታት ግን በትልቅ ጋሬጣና ችግሮች ውስጥ ማለፉን ነው ያስታወሱት።
 ያለፉት ዓመታት ድሎች አጠናክሮ በማስቀጠል፣ህፀጾችን በማስወገድ በተለይም የብሄር ብሄረሰቦችና ህዝቦችን መብት 
በሙሉ በማስከበር፣ ሁሉም ህዝቦች የራሳቸውን እድል በራሳቸው እንዲወስኑ በማድረግ፣ ሁሉም በኢትዮጵያዊነቱ እኩል 
የሚወስንበትና በእጅ አዙር የማይተዳደርበትን ሁኔታ ለመፍጠር በትኩረት መስራት እንደሚገባ ይጠቁማሉ። 
የኢትዮጵያ መፃኢ አድሏ የሚወሰነው የኢትዮጵያ ብሄር ብሄረሰቦችና በመተባበር፣ በአንድነት፣ በመደጋገፍና አብሮ 
በመቆም ብቻ መሆኑንም አመልክተው፣አንዱ አንዱን በመግፋት አንዱ የበታች አንዱ የበላይ መሆን ግን ኢትዮጵያን 
ከመበተን ውጪ ሌላ የሚያመጣው ፋይዳ የለውም ሲሉ ይገልጻሉ።  መጪውን አድል በአግባቡ ለመጠቀም ወደፊት 
መራመድ እንደሚጠበቅና ለዚህም ቅንነት፣ በሃሳብ ጥል ብቻ ማመን፣ እውነትን መከተል፣ ህዝብና ህዝብን ብቻ መሪ 
አድርጎ መቀበል የእያንዳንዱ ኢትዮጵያዊ ሃላፊነት ሊሆን ይገባል ነው ያሉት።   አዲስ ዘመን ህዳር 30/2012  አስናቀ ፀጋዬ